
HOTĂRÂRE
cu privire la contractele de locaţiune

încheiate de IPNA Compania „Teleradio-Moldova” în calitate de locator
În vederea executării Hotărârii Consiliului de Observatori nr.1/165 din 18.05.2010 cu privire la Raportul Curţii de Conturi privind auditul regularităţii pe anul 2009 şi utilizarea mijloacelor financiare publice în anii 2006-2008 la Instituţia Publică Naţională a Audiovizualului Compania „Teleradio-Moldova”, prin Scrisoarea nr.2/15 din 29 iunie 2010 preşedintele Consiliului de Observatori al IPNA Compania „Teleradio-Moldova” a solicitat preşedintelui IPNA Compania „Teleradio-Moldova” prezentarea următoarelor informaţii:

- lista contractelor de locaţiune, încheiate de IPNA Compania „Teleradio-Moldova” în calitate de locator şi care au sau au avut efecte pe parcursul anului 2010;

- lista contractelor ce au ca obiect transmiterea bunurilor în folosinţă temporară sau în folosinţă şi posesiune temporară, de către IPNA Compania „Teleradio-Moldova” (contracte de arendă, contracte de societate civilă etc.) şi care au sau au avut efecte pe parcursul anului 2010;

- (xero)copiile contractelor prevăzute în p.1 şi p.2, precum şi actele aferente încheierii acestor contracte.
Potrivit răspunsului la Scrisoarea nr.2/15 din 29 iunie 2010, prezentat de preşedintele Companiei Consiliului de Observatori:

a) pe parcursul anului 2010, IPNA Compania „Teleradio-Moldova” nu a încheiat contracte de locaţiune în calitate de locator;

b) pe parcursul anului 2010, au avut efecte juridice următoarele contracte de locaţiune, în care IPNA Compania „Teleradio-Moldova” are calitatea de locator:

- Contractul nr.383 din 31.12.2008 cu Î.M. „Orange Moldova” SA;

- Contractul nr.31 din 15.03.2006 cu Î.M. „Orange Moldova” SA;

- Contractul nr.322 din 24.11.2008 cu Î.I. „Coşneanu Anna”;

- Contractul nr.164 din 05.06.2008 cu „Lagro-In” SRL;

- Contractul nr.327 din 08.12.2009 cu „Lagro-In”SRL;

- Contractul nr.109 16.09.2005 cu S.C. „Laritanix Grup” SRL;

- Contractul Ziarul nr.33 din 16.03.2006 cu „TV Programe” SRL;

- Contractul nr.58 din 11.05.2006 cu SC „ITNS.NET” SRL;

- Contractul nr.32 din 16.03.2006 cu „Culţes”SRL;
- Contractul nr.110 din 16.09.2005 cu „Valhrus”SRL;
c) pe parcursul anului 2010, a avut efecte juridice Contractul de societate civilă nr.14 din 17.01.2008, încheiat între IPNA Compania „Teleradio-Moldova” şi Asociaţia Obştească „Europa Culturală”.

În conformitate cu prevederile art.56 alin.(6), art.58 lit.c) şi g) din Codul audiovizualului al Republicii Moldova şi în baza p.42 lit.d) şi m) din Regulamentul Consiliului de Observatori al Instituţiei Publice Naţionale a Audiovizualului Compania "Teleradio-Moldova", aprobat prin Hotărîrea Consiliului de Observatori nr.1/3 din 09.02.2007,
Consiliul de Observatori
HOTĂRĂŞTE:
1. Se ia act de informaţia, prezentată de preşedintele Companiei, cu privire la respectarea legislaţiei în vigoare de către IPNA Compania „Teleradio-Moldova” în derularea contractelor de locaţiune şi a contractelor ce au ca obiect transmiterea bunurilor în folosinţă temporară sau în folosinţă şi posesiune temporară (contracte de arendă, contracte de societate civilă etc.).

2. Se constată încălcarea, de către administraţia IPNA Compania „Teleradio-Moldova”, a legislaţiei în vigoare la încheierea şi executarea contractelor de locaţiune, încheiate în perioada anilor 2005-2009.

3. În termen de 30 de zile calendaristice, preşedintele Companiei va prezenta Consiliului de Observatori:

a) informaţia despre respectarea legislaţiei cu privire la conflictul de interese la încheierea şi derularea contractelor prevăzute în prezenta hotărâre;

b) proiectul regulamentului privind aplicarea prevederilor art.63 alin.(4) lit.c) din Codul audiovizualului al Republicii Moldova;
c) informaţia privind beneficiile IPNA Compania „Teleradio-Moldova” în urma executării Contractului de societate civilă nr.14 din 17.01.2008, încheiat între IPNA Compania „Teleradio-Moldova” şi Asociaţia Obştească „Europa Culturală”;
d) informaţia privind solicitarea preşedintelui IPNA Compania „Teleradio-Moldova”, adresată Procuraturii Republicii Moldova, în vederea verificării legalităţii încheierii Contractului nr.327 din 08.12.2009 cu „Lagro-In” SRL sau rezilierii acestui contract, precum şi verificării legalităţii semnării de către reprezentanţii IPNA Compania „Teleradio-Moldova” a Actului de primire-predare la Contractului de locaţiune nr.327 din 08.12.2009.

4. Se recomandă preşedintelui Companiei să aplice sancţiuni angajaţilor IPNA Compania „Teleradio-Moldova” pentru încălcarea legislaţiei în vigoare în procesul încheierii şi/sau executării prevederilor contractelor de locaţiune.

5. Prezenta hotărâre intră în vigoare în ziua adoptării.
Prezenta hotărâre a fost adoptată cu votul a 7 membri ai Consiliului de Observatori.
Preşedintele

Consiliului de Observatori                                                       Eugeniu Rîbca
Secretarul şedinţei
Consiliului de Observatori                                                      Viorica Bogatu

